32000R2707
L 311/37
JURNALUL OFÍCIAL AL UNIUNII EUROPENE
REGULAMENTUL (CE) NR. 2707/2000 AL COMISIEI
din 11 decembrie 2000
de stabilire a normelor de aplicare a Regulamentului (CE) nr. 1255/1999 al Consiliului privind acordarea de ajutoare comunitare pentru furnizarea laptelui și a anumitor produse lactate elevilor din instituțiile școlare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și produselor lactate (1), astfel cum a fost modificat ultima dată prin Regulamentul (CE) nr. 1670/2000 (2), în special articolul 15,
întrucât:
(1)
Regulamentul (CE) nr. 1255/1999 a înlocuit Regulamentul (3) (CEE) nr. 804/68 al Consiliului, astfel cum a fost modificat ultima dată prin Regulamentul (CE) nr. 1587/96 (4), și inter alia, Regulamentul (CEE) nr. 1842/83 al Consiliului (5), astfel cum a fost modificat ultima dată prin Regulamentul (CE) nr. 1958/97 (6) privind furnizarea laptelui și a anumitor produse lactate pentru elevi. Noul regim de ajutoare comunitare și experiența dobândită impun modificarea și simplificarea Regulamentului (CE) nr. 3392/93 al Comisiei din 10 decembrie 1993 privind normele de aplicare a Regulamentului (CEE) nr. 1842/83 al Consiliului de stabilire a normelor generale referitoare la furnizarea laptelui și a anumitor produse lactate la prețuri reduse pentru elevi (7), astfel cum a fost modificat ultima dată prin Regulamentul (CE) nr. 2235/97 (8). Pentru claritate, regulamentul în cauză ar trebui reformulat.
(2)
Ajutoarele trebuie acordate grădinițelor și școlilor primare, iar statele membre pot decide ele însele asupra includerii școlilor secundare. Pentru simplificarea gestionării sistemului, ar trebui exclus consumul de către școlari pe durata șederii în tabere școlare de vacanță.
(3)
Utilizarea produselor lactate subvenționate în prepararea meselor servite școlarilor întâmpină dificultăți de control și în plus pare a fi puțin eficace în îndeplinirea obiectivelor sistemului de ajutoare în cauză. Ajutorul ar trebui în consecință limitat la produsele distribuite elevilor.
(4)
Lista produselor lactate eligibile pentru subvenționare trebuie să acorde prioritate câtorva produse lactate de bază al căror consum este esențial pentru echilibrul pieței. Pentru a ține seama de diferitele obiceiuri de consum din cadrul Comunității, statele membre ar trebui să aibă posibilitatea de a include anumite produse lactate cu un conținut redus de grăsimi și anumite brânzeturi.
(5)
Articolul 14 alineatul (3) din Regulamentul (CE) nr. 1255/1999, astfel cum a fost modificat prin Regulamentul (CE) nr. 1670/2000, prevede un nou cuantum al ajutoarelor pentru lapte integral de 75 % din prețul de referință, iar pentru alte produse lactate un cuantum al ajutoarelor stabilit în funcție de componentele lactate ale produsului respectiv. Ținând seama de respectivele norme, ar trebui precizat cuantumul ajutoarelor pentru diferitele produse.
(6)
În ceea ce privește plata ajutoarelor, ar trebui adoptate condițiile ce trebuie îndeplinite de solicitanții ajutoarelor în cauză, precum și normele privind înregistrarea cererilor, verificările ce urmează a fi efectuate de către autoritățile competente și modalitățile de plată. Pentru gestionarea și controlul ajutoarelor ar trebui instituită o procedură de autorizare a solicitanților. Pentru simplificarea gestionării sistemului, ar trebui încurajată depunerea centralizată de către anumite organizații a cererilor de subvenționare în numele a mai multor instituții școlare.
(7)
Articolul 14 alineatul (4) din Regulamentul (CE) nr. 1255/1999 prevede că acordarea ajutoarelor este limitată la o cantitate zilnică de 0,25 litri de lapte pentru un elev. Ar trebui specificată valoarea echivalentului de lapte pentru diferite produse.
(8)
Trebuie stabilite modalități de control pentru sistemul respectiv de ajutoare pentru a garanta reflectarea ajutoarelor în prețul plătit de beneficiari și nedeturnarea produselor lactate subvenționate de la destinația prestabilită.
(9)
Prezentul regulament ar trebui să se aplice de la 1 ianuarie 2001, aceasta fiind data de la care se aplică noul cuantum al ajutorului, pentru a acorda autorităților competente timpul necesar de pregătire a aplicării noilor dispoziții.
(10)
Măsurile prevăzute de prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
Obiectul
Prezentul regulament stabilește normele de aplicare a Regulamentului (CE) nr. 1255/1999 privind acordarea, în conformitate cu articolul 14, a ajutoarelor comunitare pentru furnizarea anumitor produse lactate elevilor din instituțiile școlare.
Articolul 2
Beneficiari
(1) Beneficiarii ajutorului sunt elevii care frecventează în mod regulat o instituție școlară aparținând uneia dintre următoarele categorii:
(a)
grădinițe sau alte instituții de învățământ preșcolar administrate sau recunoscute de autoritatea competentă a statului membru;
(b)
școlile primare;
(c)
școlile gimnaziale, în cazul în care statul membru decide includerea acestora.
(2) Elevii nu beneficiază de ajutor pe perioada șederii în tabere școlare de vacanță organizate de instituția școlară sau autoritatea educațională de administrare a instituției.
(3) Acordarea ajutorului este condiționată de un angajament scris al instituției școlare, respectiv al autorității educaționale, față de autoritatea competentă de a nu utiliza produsele lactate subvenționate la prepararea meselor.
Cu toate acestea, la cererea justificată a unui stat membru, Comisia poate autoriza respectivul stat membru să nu aplice prevederile din primul paragraf.
Articolul 3
Produse eligibile
(1) Statele membre plătesc ajutorul pentru produsele lactate cuprinse în categoriile I și III din anexă.
(2) Fără a aduce atingere Regulamentului (CE) nr. 2596/97 al Consiliului (9), statele membre pot plăti ajutorul pentru produsele lactate din categoriile II și IV-IX din anexă.
(3) În departamentele franceze extracontinentale, laptele cu aromă de ciocolată sau alte arome poate fi lapte reconstituit.
(4) Statele membre pot autoriza adiționarea a maximum 5 mg de fluor per kilogram de produs din categoriile I-V.
(5) Produsele menționate la articolul 3 alineatul (2) literele (b) și (c) din Regulamentul (CE) nr. 2597/97 al Consiliului (10) sunt considerate, după caz, lapte integral, lapte semidegresat sau lapte degresat.
Articolul 4
Cuantumul ajutorului
(1) Cuantumul ajutorului comunitar este de:
(a)
23,24 EUR/100 kg de produse din categoria I;
(b)
21,82 EUR/100 kg de produse din categoria a II-a;
(c)
17,58 EUR/100 kg de produse din categoria a III-a;
(d)
16,17 EUR/100 kg de produse din categoria a IV-a;
(e)
13,34 EUR/100 kg de produse din categoria a V-a;
(f)
69,72 EUR/100 kg de produse din categoria a VI-a;
(g)
177,79 EUR/100 kg de produse din categoria a VII-a;
(h)
197,54 EUR/100 kg de produse din categoria a VIII-a;
(i)
217,29 EUR/100 kg de produse din categoria a IX-a.
(2) Fără a aduce atingere prevederilor alineatului (1), în cazul în care ajutorul este mai mare decât prețul de vânzare practicat de furnizor înaintea deducerii ajutorului, respectivul ajutor este redus astfel încât să nu depășească prețul.
(3) În cazul modificării cuantumului ajutorului, exprimat în euro, se aplică suma valabilă în prima zi a lunii pentru toate cantitățile furnizate în respectiva lună.
(4) În cazul în care cantitățile de produse furnizate sunt exprimate în litri, conversia în kilograme se face prin aplicarea coeficientului 1,03.
Articolul 5
Cantitatea maximă ce poate fi subvenționată
(1) Pentru a respecta cantitatea maximă de 0,25 litri menționată la articolul 14 alineatul (4) din Regulamentul (CE) nr. 1255/1999, cantitatea totală de produse lactate pentru care se poate obține ajutor pe perioada acoperită de cerere se calculează pe baza numărului de elevi înscriși în instituția școlară respectivă.
(2) În cazul produselor din categoriile VI-IX din anexă, calculul este efectuat pe baza următoarelor echivalențe:
(a)
categoria VI: 100 kg = 300 kg de lapte integral;
(b)
categoria VII: 100 kg = 765 kg de lapte integral;
(c)
categoria VIII: 100 kg = 850 kg de lapte integral;
(d)
categoria IX: 100 kg = 935 kg de lapte integral.
Articolul 6
Condiții generale pentru acordarea ajutorului
(1) Ajutorul se acordă unui solicitant aprobat în conformitate cu articolele 7, 8 și 9 pentru furnizarea mărfurilor produse în Comunitate și cumpărate în statul membru în care se află instituția școlară.
(2) Ajutorul poate fi solicitat de:
(a)
instituția școlară;
(b)
o autoritate educațională, pentru produsele distribuite elevilor din aria sa de competență;
(c)
în cazul în care statul membru prevede astfel, furnizorul produselor;
(d)
în cazul în care statul membru prevede astfel, o organizație care acționează în numele uneia sau mai multor școli sau în numele autorităților educaționale și constituită în acest scop.
Articolul 7
Aprobarea solicitanților
Solicitantul de ajutor trebuie aprobat în acest scop de organismul competent al statului membru pe teritoriul căruia se află instituția școlară pentru care sunt furnizate produsele lactate.
Articolul 8
Condiții generale de aprobare
Aprobarea este condiționată de următoarele angajamente scrise luate de solicitant față de autoritatea competentă:
(a)
să nu utilizeze produsele lactate decât pentru consumul de către elevii instituției sau instituțiilor pentru care va solicita ajutorul;
(b)
să ramburseze orice ajutor plătit în mod neadecvat pentru cantitățile respective, în cazul în care se constată că produsele nu au fost furnizate beneficiarilor menționați la articolul 2 sau că ajutorul a fost achitat pentru cantități mai mari decât cele calculate în conformitate cu articolul 5;
(c)
să pună la dispoziția autorităților competente, la cererea lor, documente justificative;
(d)
să permită inspecția fizică.
Articolul 9
Condiții specifice pentru aprobarea anumitor solicitanți
(1) În cazul în care ajutorul este solicitat de furnizor, acesta trebuie să-și ia în scris următoarele angajamente, în plus față de cele menționate la articolul 8:
(a)
să țină contabilitatea, evidențiind în special fabricantul produselor, numele și adresa instituțiilor școlare sau, dacă este cazul, numele și adresa autorităților educaționale și cantitățile vândute sau furnizate respectivelor instituții;
(b)
să se supună oricărui control dispus de organismul competent al statului membru în cauză, în special în ceea ce privește verificarea contabilității.
(2) În cazul în care ajutorul este solicitat de o organizație menționată în articolul 6 alineatul (2) litera (d), aceasta trebuie să-și ia în scris următoarele angajamente, în plus față de cele menționate în articolul 8:
(a)
să țină contabilitatea, evidențiind în special fabricantul sau furnizorul produselor, numele și adresa instituțiilor școlare sau, dacă este cazul, numele și adresa autorităților educaționale și cantitățile vândute sau furnizate respectivelor instituții;
(b)
să se supună oricărui control dispus de organismul competent al statului membru în cauză, în special în ceea ce privește verificarea contabilității.
Articolul 10
Suspendarea și retragerea aprobării
În cazul în care se constată că un solicitant de ajutor nu mai îndeplinește condițiile menționate la articolele 8 și 9 sau orice altă obligație prevăzută în prezentul regulament, aprobarea se suspendă pentru o perioadă cuprinsă între o lună și douăsprezece luni, sau se retrage, în funcție de gravitatea neregulii.
Astfel de acțiuni nu sunt impuse în caz de forță majoră sau în cazul în care statul membru consideră că neregula nu a fost comisă în mod deliberat sau din neglijență sau în cazul în care respectiva neregulă este de o importanță minoră.
În caz de retragere, aprobarea poate fi revalidată, la cererea solicitantului, după o perioadă de minimum șase luni.
Articolul 11
Cererile de plată
(1) Cererile de plată trebuie efectuate în conformitate cu modalitățile prevăzute de autoritatea competentă a statului membru și trebuie să cuprindă cel puțin următoarele informații:
(a)
cantitățile distribuite pe categorie de produse;
(b)
numele și adresa instituției școlare sau numele și adresa autorității educaționale.
(2) Statele membre determină frecvența cererilor. Cererile respective pot fi făcute pentru o perioadă cuprinsă între o lună și șapte luni, în funcție de cuantumul ajutoarelor solicitate.
(3) Exceptând cazurile de forță majoră, pentru a fi valabilă, cererea de plată a ajutorului trebuie depusă cel târziu până în ultima zi a celei de-a patra luni ce urmează perioadei care face obiectul respectivei cereri.
În cazul în care acest termen este depășit cu mai puțin de două luni, ajutorul este totuși plătit, dar cu următoarele reduceri:
(a)
5 % în cazul în care depășirea este mai mică de o lună;
(b)
10 % în celelalte cazuri.
(4) Cuantumul menționat în cererea de plată trebuie justificat prin documente puse la dispoziția autorităților competente. Respectivele justificări trebuie să indice separat prețul fiecărui produs livrat și trebuie să fie însoțite de chitanță sau de o dovadă a plății.
Articolul 12
Plata ajutorului
(1) Fără a aduce atingere prevederilor articolului 11 alineatul (4), ajutorul nu este plătit unui furnizor decât:
(a)
la prezentarea unei chitanțe pentru cantitățile livrate efectiv;
(b)
pe baza unui raport de control efectuat de autoritatea competentă înainte de plata finală a ajutorului, care să ateste îndeplinirea cerințelor de plată sau
(c)
cu autorizația statului membru, la prezentarea unui extras de cont al furnizorului, prin creditul căruia sunt plătite, exclusiv, cantitățile livrate conform prezentului regulament.
(2) Plata ajutorului este efectuată de autoritatea competentă în termen de patru luni de la data depunerii cererii menționate în articolul 11 alineatul (3), exceptând cazul inițierii unei anchete administrative privind dreptul la ajutor.
(3) Statele membre pot mandata autoritățile locale pentru a efectua plata ajutorului și pentru a asigura gestionarea sistemului prevăzut în prezentul regulament.
În cazurile hotărâte de statul membru, autoritatea locală poate fi înlocuită de o asociație aprobată de statul membru și de care aparțin instituțiile școlare respective.
Articolul 13
Plata avansurilor
(1) Statele membre pot plăti un avans egal cu cuantumul ajutorului solicitat, după constituirea unei garanții de 110 % din cuantumul avansat.
(2) În cazul unei cereri de avans efectuate de un furnizor, autoritatea competentă poate plăti avansul pe baza cantităților livrate, fără a pretinde documentele justificative menționate la articolul 12 alineatul (1). Furnizorul înaintează autorității competente, în termen de o lună de la plata avansului, documentele necesare plății finale a ajutorului, exceptând cazul în care autoritatea competentă a efectuat raportul menționat la articolul 12 alineatul (1) litera (b).
(3) Plata finală a ajutorului se efectuează până la sfârșitul celei de-a șasea luni de la sfârșitul anului școlar respectiv.
Articolul 14
Măsuri de control
(1) Statele membre adoptă măsurile necesare în scopul asigurării unei concordanțe între cuantumul ajutorului și prețul plătit de beneficiar.
În acest scop, statele membre stabilesc prețuri maxime plătite pentru un elev pentru diferitele produse menționate în anexă și distribuite pe teritoriul lor. Prețurile respective sunt comunicate Comisiei și însoțite de elementele justificative pentru stabilirea lor.
(2) Statele membre adoptă măsurile de control necesare pentru a asigura respectarea prezentului regulament.
Respectivele controale cuprind în special verificarea documentelor justificative pentru livrarea produselor și respectarea cantităților maxime care pot beneficia de ajutor.
(3) Controalele prevăzute la alineatul (2) se completează prin inspecții fizice pentru a verifica în special:
(a)
impactul ajutorului asupra prețului plătit de beneficiar și respectarea prețurilor maxime menționate la alineatul (1);
(b)
contabilitatea menționată în articolul 9;
(c)
utilizarea produselor subvenționate în conformitate cu dispozițiile prezentului regulament, în special în cazul în care există informații cu privire la o deturnare a respectivelor produse;
(d)
prețul plătit furnizorului, pentru a se asigura că acesta nu este mai mic decât ajutorul.
Articolul 15
Notificări
(1) În termen de șase luni de la data intrării în vigoare a prezentului regulament, statele membre comunică Comisiei măsurile naționale pentru punerea sa în aplicare, în special modalitățile de control adoptate.
(2) Înaintea datei de 31 decembrie a fiecărui an, ele comunică:
(a)
cantitățile pentru care ajutoarele au fost plătite în decursul anului școlar precedent;
(b)
un rezumat al activităților de informare și promovare cu privire la produsele lactate, întreprinse în cadrul distribuirii în școli a produselor subvenționate.
Articolul 16
Abrogarea
Regulamentul (CE) nr. 3392/93 se abrogă.
Trimiterile la regulamentul abrogat se citesc ca trimiteri la prezentul regulament.
Derogările acordate în conformitate cu articolul 3 alineatul (3) din Regulamentul (CE) nr. 3392/93 rămân valabile în cadrul prezentului regulament.
Aprobările acordate conform articolului 6 din Regulamentul (CE) nr. 3392/93 rămân valabile în sensul prezentului regulament.
Articolul 17
Intrarea în vigoare
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 ianuarie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 decembrie 2000.